R1 000 000 vir inligting oor transitoroof aangebiedArgieffoto Die transitomaatskappy SBV het ŉ allemintige R1 miljoen as beloning aangebied vir inligting wat sal lei tot die inhegtenisneming van verdagtes wat betrokke was in ŉ transitoroof waarin twee van SBV se veiligheidswagte doodgeskiet is. In ŉ verklaring op sy webwerf sê die maatskappy die voorval het Vrydag in Tsolo, naby Mthatha, in die Oos-Kaap plaasgevind. “Twee wagte is tragies doodgeskiet terwyl hulle aan diens was. Die bestuurder van die voertuig is ongedeerd, maar ŉ onbevestigde hoeveelheid geld is gesteel,” lui die verklaring. SBV het bygevoeg dat die maatskappy nou met die polisie saamwerk in die ondersoek. “Ons bied ŉ beloning van R1 miljoen aan vir inligting wat kan lei tot die suksesvolle inhegtenisneming en vervolging van die aanvallers betrokke in die voorval.” SBV het bevestig dat berading aan kollegas en familie van die oorledenes aangebied word. Kapt. Edith Mjoko, woordvoerder van die polisie, het Saterdagoggend aan Maroela Media bevestig dat niemand nog in verband met die voorval in hegtenis geneem is nie. Volgens Mjoko word daar beweer dat die verdagtes ná die aanval te voet van die toneel gevlug het. Sake van gewapende roof en moord word ondersoek.